3. การประกอบธุรกิจแต่ละสายผลิตภัณฑ์

3.1 ลักษณะการให้บริการและผลิตภัณฑ์

บริษัท ประกอบธุรกิจหลักในการให้บริการรักษาพยาบาลทางการแพทย์ครบทุกสาขา
โดยคณะแพทย์และบุคลากรทางการแพทย์ที่เชี่ยวชาญด้วยอุปกรณ์การรักษาที่ทันสมัย
บรรยากาศสถานที่และห้องพักที่สวยงาม สะดวกสบาย มีร้านค้า
ร้านอาหารที่อำนวยความสะดวกแก่ผู้ใช้บริการ มีบริการพิเศษนอกสถานที่อาทิ รถพยาบาลตลอด 24
ชั่วโมง บริการตรวจสุขภาพบริการ Home Health Care

โดยมีรายละเอียดการบริการดังนี้

3.1.1 การบริการผู้ป่วยนอก

+----------------------------+---------------------------+-------------+
| แผนก                       |                           | จำนวนห้อง /  |
|                            |                           | เตียง        |
+----------------------------+---------------------------+-------------+
| 1. แผนกผู้ป่วยนอก             |                           | 60 ห้อง      |
+----------------------------+---------------------------+-------------+
| - คลินิกอายุรกรรม             | - คลินิกศัลยกรรมกระดูกและข้อ   |             |
+----------------------------+---------------------------+-------------+
| - คลินิกศัลยกรรม              | - คลินิกสูติ – นรีเวช          |             |
+----------------------------+---------------------------+-------------+
| - คลินิกกุมารเวช              | - คลินิกจักษุวิทยา             |             |
+----------------------------+---------------------------+-------------+
| - คลินิกวินิจฉัยก่อนคลอด         | - คลินิกหู คอ จมูก            |             |
+----------------------------+---------------------------+-------------+
| - คลินิกเบาหวาน              | - คลินิกโรคทางระบบประสาท    |             |
+----------------------------+---------------------------+-------------+
| - คลินิกโรคระบบทางเดินอาหาร - | - คลินิกโรคระบบทางเดินหายใจ  |             |
| ตับ                         |                           |             |
+----------------------------+---------------------------+-------------+
| - คลินิกผู้มีบุตรยาก             | - คลินิกสวนล้างลำไส้          |             |
+----------------------------+---------------------------+-------------+
| - คลินิกโรคระบบทางเดินปัสสาวะ  | - ศูนย์ศัลยกรรมทั่วไป/ประสาท/  |             |
|                            |                           |             |
|                            | ตกแต่ง/เด็ก/หัวใจและหลอดเลือด |             |
+----------------------------+---------------------------+-------------+
| - คลินิกพัฒนาการเด็ก           |                           |             |
+----------------------------+---------------------------+-------------+
| - คลินิกหลอดเลือดสมอง         | - ศูนย์หัวใจ                 |             |
+----------------------------+---------------------------+-------------+
| - คลินิกจิตเวช                | - ศูนย์เลซิก                 |             |
+----------------------------+---------------------------+-------------+
| - คลินิกสุขภาพนักกอล์ฟ          | - ศูนย์สมอง                 |             |
+----------------------------+---------------------------+-------------+
| - คลินิกปวดหัว - ปวดหลัง       | - ศูนย์ผิวหนังและเลเซอร์       |             |
+----------------------------+---------------------------+-------------+
| 2. แผนกรังสีวิทยา (ชั้น 2 อาคาร |                           | 4 เตียง      |
| 1)                         |                           |             |
+----------------------------+---------------------------+-------------+
| 3. ศูนย์ไตเทียม               |                           | 12 เตียง     |
+----------------------------+---------------------------+-------------+
| 4. แผนกเวชศาสตร์ฟื้นฟู         |                           | 12 เตียง     |
+----------------------------+---------------------------+-------------+
| 5. แผนกตรวจสุขภาพ           |                           | 4 ห้อง       |
+----------------------------+---------------------------+-------------+
| 6. แผนกพยาธิวิทยา            |                           | 4 ห้อง       |
+----------------------------+---------------------------+-------------+
| 7. ศูนย์ทันตกรรม              |                           | 8 เตียง      |
+----------------------------+---------------------------+-------------+

3.1.2 การบริการผู้ป่วยใน

โรงพยาบาลวิภาวดี มีห้องพักสำหรับผู้ป่วยอายุรกรรม ศัลยกรรม กุมารเวชกรรม สูตินรีเวช
ทารกแรกเกิด และผู้ป่วยหนัก รวมทั้งสิ้น 230 เตียง

3.1.3 การบริการตรวจสุขภาพนอกสถานที่

นอกเหนือไปจากการตรวจสุขภาพในแผนกตรวจสุขภาพของโรงพยาบาลแล้ว โรงพยาบาลวิภาวดี
ยังให้บริการตรวจสุขภาพสถานที่ทำงานของลูกค้า โดยระบบการตรวจที่ทันสมัย
มีการลงทะเบียนด้วยระบบคอมพิวเตอร์ และใช้ระบบบาร์โค้ดในการบันทึกผล การใช้รถ X-RAY
ระบบดิจิตัลและห้องตรวจการได้ยินเคลื่อนที่
รวมทั้งการจัดแพทย์อาชีวอนามัยสำหรับการตรวจสุขภาพของโรงงานอุตสาหกรรมต่าง ๆ

3.1.4 การบริการ Home Health Care

สำหรับผู้ป่วยที่พักรักษาตัวที่บ้าน แต่ต้องการความช่วยเหลือทางการแพทย์ อาทิ
การเปลี่ยนสายอาหาร สายปัสสาวะ การเจาะเลือด รวมทั้งคำแนะนำในการดูแลสุขภาพ

3.1.5 การบริการรถพยาบาล

เปิดให้บริการรับ – ส่งผู้ป่วยตลอด 24 ชั่วโมง
ด้วยเครื่องมือและอุปกรณ์ทางการแพทย์สำหรับการกู้ชีพที่ครบครัน

3.2 การตลาดและภาวะการแข่งขัน

3.2.1 กลยุทธ์การแข่งขัน

การแข่งขันในกลุ่มธุรกิจโรงพยาบาลเอกชน นับว่าเป็นธุรกิจที่มีการแข่งขันกันสูง
เนื่องจากการบริการ และเทคโนโลยี มีการพัฒนาอยู่ตลอดเวลาอย่างไม่มีขีดจำกัด
โรงพยาบาลวิภาวดีจึงต้องปรับกลยุทธ์การตลาดให้ทันต่อสภาวะการแข่งขัน
โดยได้กำหนดกลยุทธ์ทางการตลาดดังนี้

1. เพิ่มฐานลูกค้าใหม่ ทั้งในกลุ่มลูกค้าประชากรทั่วไปในพื้นที่และลูกค้าที่เป็นองค์กรหรือบริษัท ฯ
โดยมีเป้าหมายในการทำงานชัดเจน อาทิ จำนวนลูกค้าใหม่ที่เพิ่มขึ้น

2. การตลาดต่างประเทศ

นอกจากลูกค้าในประเทศแล้ว
โรงพยาบาลวิภาวดียังเห็นว่าตลาดลูกค้าต่างชาติจากประเทศใกล้เคียงมีโอกาสเติบโตขึ้นอีก เช่น
พม่า ฟีลิปปินส์ อินเดีย เป็นต้น ขณะเดียวกันลูกค้าต่างชาติที่ทำงานในประเทศไทย
ที่มาใช้บริการซึ่งส่วนใหญ่เป็นลูกค้า ยุโรป อเมริกา ก็มีจำนวนมาก
การดูแลลูกค้าต่างประเทศในกลุ่มนี้โดยการจัดให้มีฝ่ายต่างประเทศดูแลการใช้บริการของชาวต่างชาติโดยเฉพาะ

3. การรักษากลุ่มลูกค้าเก่า โดยการบริหารความสัมพันธ์อันดีกับลูกค้า (CRM)

การบริหารความสัมพันธ์ที่ดีกับลูกค้า โดยการจัดลูกค้าออกเป็นกลุ่ม ๆ และจัดกิจกรรมให้กับแต่ละกลุ่ม
อาทิ กลุ่มผู้หญิง กลุ่มคุณแม่ กลุ่มคนไข้โรคหัวใจ นอกจากนี้ยังมีการส่งข่าวสารทาง SMS ส่งวารสาร
เอกสารต่าง ๆ ให้กับกลุ่มลูกค้าแต่ละกลุ่มด้วย

ส่วนลูกค้าเก่าในส่วนบริษัทองค์กรต่าง ๆ โรงพยาบาลได้เข้าไปทำกิจกรรมร่วมกับบริษัทเหล่านั้น
ในงานสำคัญ ๆ ที่บริษัทจัดขึ้น เช่น สัปดาห์ความปลอดภัย งานวันเกิดบริษัท การแนะนำด้านสุขภาพ
แก่เจ้าหน้าที่และผู้บริหารขององค์กรต่าง ๆ โดยแพทย์ของโรงพยาบาล

โรงพยาบาลส่ง E-Newsletter ให้กับลูกค้าบริษัทองค์กรต่าง ๆ ด้วย
เพื่อให้รับทราบกิจกรรมและโปรโมชั่นต่างๆ ของโรงพยาบาล
เพื่อการมาใช้บริการโดยต่อเนื่องของกลุ่มลูกค้าเก่า

4. การคิดผลิตภัณฑ์ที่เป็นบริการใหม่ ๆ

นอกจากการจัดหาเครื่องมือ อุปกรณ์ทางการแพทย์ ให้ทัดเทียมหรือล้ำหน้าธุรกิจเดียวกันแล้ว
โรงพยาบาลวิภาวดียังคิดค้นบริการใหม่ ๆ ขึ้น อาทิ คลินิกเต้านม
ที่จัดการตรวจสุขภาพมะเร็งเต้านมให้มีแพทย์ช่วยในการอธิบายและติดตามการตรวจหรือรักษา
โดยจัดคู่มือดูแลสุขภาพให้ผู้ที่ตรวจมะเร็งเต้านมให้เป็นพิเศษ การจัดให้มีการอธิบาย
แนะนำลูกค้าที่วัดความดันโลหิต แล้วมีค่าความดันโลหิตสูง
การเฝ้าระวังความแข็งแรงของระบบการหายใจของคนไข้ก่อนรับการผ่าตัดเป็นต้น บริการใหม่ ๆ
เหล่านี้เพื่อเพิ่มความมั่นใจในการใช้บริการรักษาพยาบาล

นอกจากนี้ โรงพยาบาลวิภาวดี
ยังจัดให้มีพยาบาลพิเศษต้อนรับลูกค้าที่เป็นลูกค้าสำคัญมีชื่อเสียงหรือบุคคลในสังคมที่รู้จัก
เพื่ออำนวยความสะดวกให้ลูกค้ากลุ่มนี้โดยเฉพาะ

5. การพัฒนาการบริการโดยมุ่งเน้นที่ลูกค้า

โรงพยาบาลวิภาวดีทำการอบรมหลักสูตร พฤติกรรมบริการให้กับพนักงานทุกคน 100%
เพื่อการพัฒนามาตรฐานพฤติกรรมบริการ รวมทั้งยังปรับปรุงคู่มือมาตรฐานพฤติกรรมบริการ
ยกระดับให้เป็นเอกสารควบคุมในระบบคุณภาพที่พนักงานทุกคนต้องปฏิบัติ
จัดให้มีรางวัลพนักงานที่มีพฤติกรรมบริการดีเด่น
รวมทั้งให้รางวัลพนักงานที่ได้รับคำชมเชยจากผู้ใช้บริการ

6. การเพิ่มศูนย์เฉพาะทาง

โรงพยาบาลวิภาวดี ทำการเพิ่มศูนย์เฉพาะทางขึ้น
เพื่อขยายการบริการให้ครอบคลุมความต้องการของลูกค้า เช่น ศูนย์ตรวจสุขภาพระดับยีนส์
คลินิกเบาหวาน คลินิกโรคกระดูกสันหลัง (Spine clinic) คลินิกปวดหัว ปวดหลัง ศูนย์สมอง
คลินิกพัฒนาการเด็ก ซึ่งได้เพิ่มด้านจิตวิทยาเด็กและการฝึกพูด ฝึกเดิน
ศูนย์เฉพาะทางที่เพิ่มขึ้นนี้ทำให้โรงพยาบาลมีคนไข้มาใช้บริการเพิ่มมากขึ้น
เนื่องจากสามารถให้บริการได้ตามความต้องการของลูกค้า

7. การปรับปรุงระบบการตรวจสุขภาพ

โดยที่โรงพยาบาลวิภาวดี
ทราบดีว่าบริการตรวจสุขภาพเป็นบริการที่ได้รับความนิยมมากทั้งจากประชาชนทั่วไปและลูกค้าที่เป็นบริษัทคู่สัญญา
จึงได้ปรับปรุงระบบการตรวจสุขภาพในสถานที่ให้บริการในลักษณะ one stop service
ซึ่งทำให้ผู้ที่มาใช้บริการตรวจสุขภาพได้รับความสะดวกมากยิ่งขึ้น
ส่งผลให้ปริมาณลูกค้าแผนกตรวจสุขภาพเพิ่มขึ้นเป็นจำนวนมาก

3.2.2 ลักษณะลูกค้า

โรงพยาบาลวิภาวดี แบ่งลักษณะลูกค้าออกเป็นดังนี้

1. ลูกค้าประชาชนทั่วไป คือ ประชาชนในพื้นที่ใกล้เคียงโรงพยาบาล และพื้นที่อื่น ๆ
ตลอดจนลูกค้าที่อยู่ต่างจังหวัดหรือต่างประเทศ ที่มาใช้บริการด้วยตนเอง

2. ลูกค้าบริษัทคู่สัญญา คือ บริษัทที่ทำสัญญาการรักษาพยาบาลกับโรงพยาบาล

3. ลูกค้าบริษัทประกันชีวิต คือ บริษัทประกันภัยต่าง ๆ ที่รับผิดชอบค่าใช้จ่ายให้ลูกค้า ข้อ 1 และข้อ
2

4. บุคคลผู้เกี่ยวข้องกับลูกค้า ได้แก่ ญาติ เพื่อน และครอบครัวของลูกค้า
ทางโรงพยาบาลจัดเป็นลูกค้าอีกกลุ่มหนึ่ง ซึ่งอาจใช้บริการด้านอื่น ๆ ของโรงพยาบาลแม้ไม่เจ็บป่วย
อาทิ ศูนย์เลสิก ศูนย์สุขภาพ (FITNESS CENTER)

3.2.3 กลุ่มลูกค้าเป้าหมาย

1. ลูกค้าประชาชนทั่วไป ในพื้นที่ละแวกใกล้เคียงโรงพยาบาลวิภาวดี
โดยช่วงอายุที่มาใช้บริการด้วยตนเองมีช่วงอายุตั้งแต่ 18 ปี ขึ้นไป เป็นคนรุ่นใหม่ มีฐานะระดับ B+
ขึ้นไป (รายได้ปานกลางสูง)

2. ลูกค้าบริษัทต่าง ๆ ที่ยังมิได้มีสัญญากับโรงพยาบาล จะเป็นกลุ่มลูกค้าเป้าหมาย

3. ลูกค้าบริษัทประกันชีวิต ซึ่งนับวันจะมีความสำคัญมากขึ้น เรื่อย ๆ

4. ลูกค้าจากต่างประเทศ
ที่เข้ามาสืบค้นข้อมูลและนัดหมายเข้ามารักษากับโรงพยาบาลวิภาวดีโดยตรง

3.2.4 การจำหน่ายและช่องทางการจำหน่าย

1. การจัดจำหน่ายในพื้นที่ของโรงพยาบาล (Touch of Point)

โดยการจัดสถานที่ให้ผู้ใช้บริการมีความสะดวกสบาย เข้าถึงการบริการได้ง่าย มีความเป็นสัดส่วน
ชัดเจนในการบริการและมีคำแนะนำในการใช้บริการเฉพาะทาง ติดตั้งเป็นประกาศ โบชัวร์
โทรทัศน์ตามสาย ให้ผู้ใช้บริการทราบโดยทั่วไป อาทิ การจัดศูนย์เฉพาะทางด้านพัฒนาการเด็ก
ศูนย์รักษาผู้มีบุตรยาก
และคลินิกเบาหวานซึ่งในแต่ละพื้นที่จะออกแบบสถานที่ให้เหมาะสมกับการบริการเฉพาะทางนั้น ๆ

2. การจัดจำหน่ายโดยการจัดกิจกรรมพิเศษ ทั้งในและนอกสถานที่

การจัดกิจกรรมพิเศษนี้ โรงพยาบาลวิภาวดีจะจัดกิจกรรมทุกเดือน เพื่อการประชาสัมพันธ์การบริการ
จัดโปรแกรมตรวจสุขภาพที่เกี่ยวข้อง แนะนำให้ผู้ใช้บริการได้รับทราบและใช้บริการ

นอกจากนี้ยังมีการจัดกิจกรรมพิเศษ นอกสถานที่ตามที่หน่วยงานทั้งภาครัฐและบริษัทเอกชน
ขอความร่วมมือ อาทิ งานวันเอดส์โลก ณ สวนจตุจักร งาน Walk Rally ของรถไฟฟ้า BTS ณ
สวนวชิรเบญจทัศ ซึ่งการออกงานจัดกิจกรรมต่าง ๆ
เหล่านี้ถือว่าเป็นช่องทางการจัดจำหน่ายช่องทางหนึ่งของโรงพยาบาล

3. การจัดจำหน่ายโดยตรงกับบริษัทลูกค้าคู่สัญญา (Direct Sale)

ทั้งนี้โรงพยาบาลวิภาวดี มอบหมายให้ฝ่ายประชาสัมพันธ์และการตลาด จัดทีมขาย (Sales)
ในการไปแนะนำการบริการทั้งบริการรักษาพยาบาลและบริการตรวจสุขภาพ ทั้งในและนอกสถานที่
ตลอดจนมีข้อสัญญาในเรื่องของระบบการจ่ายเงินเป็นเครดิตและสิทธิพิเศษอื่น ๆ สำหรับลูกค้าคู่สัญญา

4. การจัดจำหน่ายทางสื่ออิเล็คโทรนิค Internet E-mail และ SMS

โรงพยาบาลวิภาวดี จัดทำ website www.vibhavadi.com
ซึ่งรวบรวมรายละเอียดการบริการไว้ทั้งหมด ตลอดจนความรู้เรื่องโรคและรับตอบคำถามทั่วไป ทาง
E-mail โดยในปี 2008 โรงพยาบาลวิภาวดีได้รับรางวัล True hit Award 2007 เนื่องจาก
www.vibhavadi.com เป็น website ของกลุ่มโรงพยาบาลที่มีผู้เข้าชมเป็นอันดับ 1
ทั้งนี้นับเป็นช่องทางการจัดจำหน่ายช่องทางหนึ่ง ที่ง่ายต่อการเข้าถึงและค้นหาข้อมูล

การส่งข่าวสารประชาสัมพันธ์ทาง SMS ก็เป็นอีกช่องทางหนึ่ง
ที่โรงพยาบาลวิภาวดีจะทำการแจ้งข่าวกิจกรรมหรือโปรโมชั่นพิเศษต่าง ๆ
ให้กับลูกค้าของโรงพยาบาลกลุ่มต่าง ๆ

3.2.5 นโยบายราคา

โรงพยาบาลวิภาวดี กำหนดนโยบายราคาโดยคำนึงถึงกลุ่มเป้าหมายประชากรในพื้นที่
ซึ่งเป็นผู้ที่มาใช้บริการมากที่สุด มีการวิเคราะห์ข้อมูลประชาการ รายได้ เศรษฐานะ
จึงมีการกำหนดนโยบายราคาที่เหมาะสมแก่กลุ่มประชากร
ที่เป็นลูกค้าเป้าหมายของโรงพยาบาลวิภาวดี ดังนี้

1. กำหนดราคาแบบมาตรฐานทั่วไป

โดยการหาข้อมูลราคา ในตลาดอุตสาหกรรม แต่เน้นเฉพาะโรงพยาบาลเอกชน
ขนาดเดียวกันในพื้นที่ใกล้เคียง และคิดต้นทุนของบริการ
โดยปรับระดับตัวเลขราคาให้เหมาะสมกับการบริการของโรงพยาบาลที่มีอยู่
และจะมีการทบทวนราคามาตรฐานปีละ 1 ครั้ง

2. กำหนดราคาแบบเหมาจ่ายเป็น Package

โดยจัดเป็น Package สำหรับการตรวจที่มักต้องตรวจร่วมกัน เช่น โปรแกรมตรวจสุขภาพ
ที่มีรายการตรวจหลายรายการ Package คลอดบุตร หรือ Package การทำฟัน เป็นต้น

3.2.6 ภาวะอุตสาหกรรมและการแข่งขัน

ในช่วงปีที่ผ่านมา
โรงพยาบาลเอกชนทุกโรงพยาบาลต่างจะเข้าสู่ภาวะการแข่งขันกันอย่างค่อนข้างรุนแรง
ทั้งการใช้สื่อในการโฆษณาประชาสัมพันธ์ การเพิ่มบริการเฉพาะทางใหม่ ๆ
และการนำเทคโนโลยีใหม่ ๆ เข้ามาใช้

โรงพยาบาลวิภาวดี มีวิธีดำเนินการเพื่อรับภาวะการแข่งขัน ดังนี้

1. ติดตามข้อมูลความเคลื่อนไหว ของธุรกิจโรงพยาบาลเอกชน และรัฐบาล
ตลอดจนความเคลื่อนไหวในวงการแพทย์ทั้งในประเทศและต่างประเทศ
เพื่อเป็นข้อมูลการพัฒนากิจกรรมของโรงพยาบาล

2. วิเคราะห์กลุ่มลูกค้าผู้มาใช้บริการ
โดยในการแข่งขันโรงพยาบาลต้องพยายามให้ประชากรในพื้นที่ซึ่งมีเป็นจำนวนมาก
เพราะโรงพยาบาลวิภาวดีอยู่ในเขตที่มีพื้นที่กว้างใหญ่ (จตุจักร)
และเขตใกล้เคียงตลอดจนเป็นประตูกรุงเทพมหานครด้านทิศเหนือ
ดังนั้นการลงพื้นที่เข้าหากลุ่มประชากรเพื่อให้คนในพื้นที่มาใช้บริการที่โรงพยาบาลวิภาวดี
จึงเป็นเรื่องจำเป็น และต้องรีบดำเนินการให้ทันต่อภาวะการแข่งขัน

3. ผู้ใช้บริการปัจจุบันจะบริโภคข้อมูลข่าวสารและจะตัดสินใจใช้บริการจากข้อมูลที่ได้รับ
การเป็นผู้นำในการให้ข้อมูลที่มีคุณภาพ
จึงเป็นแนวทางที่โรงพยาบาลนำมาใช้ในการแข่งขันอีกประการหนึ่ง

4. ใช้โอกาสจากภาวะวิกฤตเศรษฐกิจ สร้างฐานลูกค้ารายใหม่ที่ต้องการการบริการที่คุ้มค่า

3.3 การจัดหาผลิตภัณฑ์หรือบริการ

3.3.1 กำลังการผลิต

  ----------------------------------------- --------- --------- ---------
  กำลังการให้บริการเต็มที่                        2549      2550      2551

  ผู้ป่วยใน (เตียง) - แผนกดูแลผู้สูงอายุ (19 เตียง    2,869     -         -
  ปิดบริการ พ.ค. 49)                                              

  ผู้ป่วยใน (เตียง) - แผนกผู้ป่วยทั่วไป (200 เตียง)   73,000    73,000    73,000

  ผู้ป่วยนอก (คน) (ปี 50-51 =1,500 คน/วัน)       426,000   547,500   547,500
  ----------------------------------------- --------- --------- ---------

  ----------------------------------------- --------- --------- ---------
  จำนวนการใช้บริการ                           2549      2550      2551

  ผู้ป่วยใน (เตียง) – แผนกดูแลผู้สูงอายุ             1,081     -         -

  ผู้ป่วยใน (เตียง) – แผนกผู้ป่วยทั่วไป              42,929    42,587    45,190

  ผู้ป่วยนอก (คน)                              327,805   374,516   416,969
  ----------------------------------------- --------- --------- ---------

  ----------------------------------------- --------- --------- ---------
  อัตราการใช้กำลังการให้บริการผู้ป่วย               2549      2550      2551

  ผู้ป่วยใน (%) – แผนกดูแลผู้สูงอายุ                37.68     -         -

  ผู้ป่วยใน (%) – แผนกผู้ป่วยทั่วไป                 58.82     58.34     61.90

  ผู้ป่วยนอก (%)                               76.95     68.41     76.16
  ----------------------------------------- --------- --------- ---------

  ----------------------------------------- --------- --------- ---------
  อัตราการเพิ่ม (ลด) ของปริมาณการให้บริการ        2549      2550      2551

  ผู้ป่วยใน (%) – แผนกผู้ป่วยทั่วไป                 2.00      (0.80)    6.11

  ผู้ป่วยนอก (%)                               7.61      14.25     11.34

                                                                
  ----------------------------------------- --------- --------- ---------

3.3.2 การจัดหาผลิตภัณฑ์เพื่อบริการ

บริษัท ฯ มีนโยบายการสั่งซื้อยาและเวชภัณฑ์จากผู้แทนจำหน่ายในประเทศ
โดยกระจายการสั่งซื้อไปยังผู้จำหน่ายหลายราย แต่เนื่องจากปัจจุบัน
บริษัทผู้แทนจำหน่ายยาและเวชภัณฑ์ในประเทศมีจำนวนจำกัด
จึงทำให้การสั่งซื้อยาและเวชภัณฑ์จากผู้จำหน่าย 3 อันดับแรกของยอดการสั่งซื้อทั้งหมด จำนวน
172.98 ล้านบาท คิดเป็นอัตราร้อยละตามรายละเอียดดังนี้

ยอดซื้อยาและเวชภัณฑ์ของฝ่ายเภสัชกรรม ประจำปี 2551

  ----------------------------------- -----------------------------------
  ผู้จัดจำหน่าย                           คิดเป็นร้อยละ

  1. บจก.ซิลลิค ฟาร์มา                   44.66

  2. บจก.ดีทแฮล์ม                       16.19

  3. บจก.โอลิค                         7.95
  ----------------------------------- -----------------------------------

นอกจากนั้นบริษัท ฯ ยังได้มีการวางระบบการบริหารจัดการในการซื้อ
การสำรองสินค้าคงคลังที่มีประสิทธิภาพ เพื่อมิให้เกิดปัญหาการขาดแคลนยา อุปกรณ์หรือเวชภัณฑ์
รวมถึงการประเมินความเหมาะสมในด้านราคา และคุณภาพของสินค้า
ส่วนการจัดซื้ออุปกรณ์และเครื่องมือทางการแพทย์ ซึ่งส่วนใหญ่เป็นผลิตภัณฑ์จากต่างประเทศ บริษัท ฯ
จัดซื้อผ่านตัวแทนจำหน่ายในประเทศไทย โดยคำนึงถึงความต้องการของผู้ใช้
ประสิทธิภาพและประสิทธิผลต่อการตรวจรักษา รวมทั้งคำนึงถึงข้อกำหนดการดูแลรักษาอย่างต่อเนื่อง

3.4 ผลกระทบต่อสิ่งแวดล้อม

3.4.1 โครงการประหยัดพลังงาน

ในปี 2551 บริษัท ยังคงมีนโยบายประหยัดพลังงานอย่างต่อเนื่องเพื่อช่วยอนุรักษ์สิ่งแวดล้อม
โดยคณะกรรมการอนุรักษ์พลังงานและคณะทำงานอนุรักษ์พลังงานแบบมีส่วนร่วมซึ่งโรงพยาบาลแต่งตั้ง
ได้มีการสำรวจและแนะนำการใช้พลังงานไฟฟ้าและน้ำประปาอย่างคุ้มค่า
มีการบริหารจัดการในเชิงวิศวกรรม โดยมิให้ส่งผลกระทบต่อการบริการ ส่งผลให้ในปี 2551
ค่าไฟฟ้าในปี 2551 ต่ำกว่าปี 2550 ถึง 889,591 บาท ในขณะที่จำนวนผู้ป่วยสูงขึ้น

3.4.2 การป้องกันและระงับอัคคีภัย

เพื่อความปลอดภัยแก่ผู้ใช้บริการรวมถึงชุมชนโดยรอบโรงพยาบาล บริษัทฯ
ได้แต่งตั้งคณะกรรมการป้องกันและระงับอัคคีภัย
รับผิดชอบในการจัดให้มีระบบในการป้องกันและระงับอัคคีภัยทั้งทางด้านอุปกรณ์
และการอบรมเจ้าหน้าที่ทั้งทฤษฎีและปฏิบัติอย่างต่อเนื่อง มีการฝึกซ้อมแผนป้องกันระงับอัคคีภัย
รวมถึงการอพยพเคลื่อนย้ายผู้ป่วย โดยในปี 2551 มีการอบรมเจ้าหน้าที่ครบ 100%
รวมถึงการปรับปรุงระบบการแจ้งเหตุเพลิงไหม้ การทำสัญญาณหนีไฟที่ได้มาตรฐาน
การจัดทำระบบตรวจตรา ส่งผลให้ในปี 2551
โรงพยาบาลได้รับรางวัลอาคารที่มีความปลอดภัยได้มาตรฐานเกี่ยวกับการป้องกันและระงับอัคคีภัยในสถานประกอบการประเภทบริการ
จากกองตรวจความปลอดภัย กรมสวัสดิการและคุ้มครองแรงงาน กระทรวงแรงงาน

3.4.3 การกำจัดขยะและของเสีย

บริษัท ได้มีการจัดเก็บและจัดเตรียมภาชนะรวมทั้งโรงเก็บที่เหมาะสมกับการรองรับขยะทุกประเภท
โดยได้กำหนดวิธีปฏิบัติในการคัดแยก ขนย้าย จัดเก็บ กำจัด
และมีการฝึกอบรมเจ้าหน้าที่ผู้ปฏิบัติงานอย่างสม่ำเสมอ
สำหรับขยะที่ต้องมีการกำจัดด้วยกรรมวิธีพิเศษ เช่น ขยะพิษ ขยะติดเชื้อ บริษัทจะทำการคัดแยก
มีการบ่งชี้สถานะและจัดเก็บในกล่องปิดเทปกาวและให้บริษัทภายนอกที่มีความชำนาญ
เข้ามารับไปกำจัดให้ถูกต้อง
รวมทั้งมีการติดตั้งระบบบำบัดน้ำเสียและควบคุมให้น้ำที่ผ่านการบำบัดได้ค่ามาตรฐานอย่างสม่ำเสมอก่อนปล่อยลงสู่ท่อสาธารณะ
และมีการตรวจสอบคุณภาพจากองค์กรภายนอกเป็นประจำทุกเดือน

3.4.4 การเตรียมการจัดการกับโรคติดเชื้อรุนแรง

บริษัทได้มีการเตรียมการจัดการกับโรคติดเชื้อรุนแรง เช่น โรคซาร์ส ไข้หวัดนก
ด้วยการเตรียมห้องปลอดเชื้อสำหรับรองรับผู้ป่วยดังกล่าว
รวมทั้งกำหนดระเบียบปฏิบัติในการป้องกันการแพร่กระจายเชื้อ แก่ผู้ป่วย ญาติและบุคลากร

3.5 งานที่ยังไม่ส่งมอบ

- ไม่มี -